CELEX: 32015R1362
Language: mt
Date: 2015-08-06 00:00:00
Title: Regolament tal-Kummissjoni (UE) 2015/1362 tas-6 ta' Awwissu 2015 li jemenda l-Anness III tar-Regolament (KE) Nru 1333/2008 tal-Parlament Ewropew u tal-Kunsill rigward l-użu tad-diossidu tas-siliċju (E 551) fl-estratti tal-klin (E 392) (Test b'rilevanza għaż-ŻEE)

7.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 210/22
            
         REGOLAMENT TAL-KUMMISSJONI (UE) 2015/1362
   tas-6 ta' Awwissu 2015
   li jemenda l-Anness III tar-Regolament (KE) Nru 1333/2008 tal-Parlament Ewropew u tal-Kunsill rigward l-użu tad-diossidu tas-siliċju (E 551) fl-estratti tal-klin (E 392)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
   Billi:
   
               (1)
            
            
               L-Anness III tar-Regolament (KE) Nru 1333/2008 jistipula lista tal-Unjoni ta' addittivi tal-ikel approvati għall-użu fl-addittivi tal-ikel, fl-enżimi tal-ikel, fl-aromatizzanti tal-ikel u fin-nutrijenti, u l-kundizzjonijiet tal-użu tagħhom.
            
         
               (2)
            
            
               Dik il-lista tista' tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), jew b'inizjattiva tal-Kummissjoni jew inkella wara applikazzjoni.
            
         
               (3)
            
            
               Applikazzjoni għall-awtorizzazzjoni tal-użu tad-diossidu tas-siliċju (E 551) bħala antiagglomerant miżjud mal-addittiv tal-ikel antiossidant f'forma ta' trab — l-estratt tal-klin (E 392) tressqet fis-27 ta' Ottubru 2014 u ġiet disponibbli għall-Istati Membri skont l-Artikolu 4 tar-Regolament (KE) Nru 1331/2008.
            
         
               (4)
            
            
               L-użu tad-diossidu tas-siliċju (E 551) bħala antiagglomerant jippermetti li l-estratt tal-klin f'forma ta' trab jibqa' fi fluss liberu għal perjodu itwal ta' żmien mingħajr ma jagħqad/jibbies matul iż-żmien tal-ħżin, li jkun iktar faċli biex iġġorru u li jiġi applikat b'mod iktar effiċjenti meta jiġi miżjud mal-ikel.
            
         
               (5)
            
            
               Il-Kumitat Xjentifiku dwar l-Ikel stabbilixxa grupp livell ta' ADI (Doża Aċċettabbli ta' Kuljum) ta' “mhux speċifikat” għad-diossidu tas-siliċju (E 551) u għal ċerti silikati (jiġifieri, sodju, potassju, kalċju, u silikati tal-manjeżju) meta jintużaw bħala antiagglomeranti (3). Dak jimplika li ma jirrappreżentax xi periklu għas-saħħa fil-livelli neċessarji biex jinkiseb l-effett teknoloġiku mixtieq. L-esponiment addizzjonali tal-konsumatur għad-diossidu tas-siliċju meta jintuża bħala antiagglomerant f'estratt tal-klin jibqa' limitat.
            
         
               (6)
            
            
               Skont l-Artikolu 3(2) tar-Regolament (KE) Nru 1331/2008, il-Kummissjoni trid tfittex li tikseb l-opinjoni tal-Awtorità Ewropea dwar is-Sigurtà fl-Ikel (minn hawn 'il quddiem “l-Awtorità”) sabiex taġġorna l-lista tal-Unjoni ta' addittivi tal-ikel stipulata fl-Anness III tar-Regolament (KE) Nru 1333/2008, għajr meta l-aġġornament inkwistjoni ma jkunx mistenni li jkollu effett fuq is-saħħa tal-bniedem.
            
         
               (7)
            
            
               Ladarba l-awtorizzazzjoni tal-użu tad-diossidu tas-siliċju (E 551) f'estratti tal-klin (E 392) tikkostitwixxi aġġornament ta' dik il-lista li x'aktarx ma jkollhiex effett fuq is-saħħa tal-bniedem, mhux neċessarju li titfittex li tinkiseb l-opinjoni tal-Awtorità.
            
         
               (8)
            
            
               Huwa għalhekk xieraq li jiġi awtorizzat l-użu tad-diossidu tas-siliċju (E 551) bħala antiagglomerant f'estratti tal-klin (E 392).
            
         
               (9)
            
            
               L-Anness III tar-Regolament (KE) Nru 1333/2008 għandu għalhekk jiġi emendat skont dan.
            
         
               (10)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness III tar-Regolament (KE) Nru 1333/2008 huwa emendat skont l-Anness ta' dan ir-Regolament.
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Japplika mill-mument tad-dħul fis-seħħ ta' dan ir-Regolament.
   
      Dan ir-Regolament ikun jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta' Awwissu 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 31.12.2008, p. 16.
   
      (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi proċedura ta' awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
   
      (3)  Ir-Rapport tal-Kumitat Xjentifiku dwar l-Ikel, il-25 serje, 1990.
   
      ANNESS
      Fil-Parti 2 tal-Anness III tar-Regolament (KE) Nru 1333/2008, l-entrata li ġejja tiddaħħal wara l-ewwel entrata għall-addittiv tal-ikel E 551, id-diossidu tas-siliċju:
      
         
                     “E 551
                  
                  
                     Diossidu tas-siliċju
                  
                  
                     30 000  mg/kg fil-preparazzjoni
                  
                  
                     Estratti tal-klin niexfa f'forma ta' trab (E 392)”